CELEX: 32020D1567
Language: hr
Date: 2020-10-26 00:00:00
Title: Provedbena odluka Komisije (EU) 2020/1567 оd 26. listopada 2020. o financijskoj potpori za razvoj stalnih snaga europske granične i obalne straže u skladu s člankom 61. Uredbe (EU) 2019/1896 Europskog parlamenta i Vijeća

28.10.2020   
               
               
                  HR
               
               
                  Službeni list Europske unije
               
               
                  L 358/59
               
            
         PROVEDBENA ODLUKA KOMISIJE (EU) 2020/1567
         оd 26. listopada 2020.
         o financijskoj potpori za razvoj stalnih snaga europske granične i obalne straže u skladu s člankom 61. Uredbe (EU) 2019/1896 Europskog parlamenta i Vijeća
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2019/1896 Europskog parlamenta i Vijeća od 13. studenoga 2019. o europskoj graničnoj i obalnoj straži i stavljanju izvan snage uredaba (EU) br. 1052/2013 i (EU) 2016/1624 (1), a posebno njezin članak 61. stavak 4.,
         budući da:
         
                     (1)
                  
                  
                     Uredbom (EU) 2019/1896 predviđeno je jačanje mandata Agencije za europsku graničnu i obalnu stražu („Agencija”) i osiguravanje potrebnih kapaciteta u obliku stalnih snaga europske granične i obalne straže („stalne snage”).
                  
               
                     (2)
                  
                  
                     Predviđeno je da stalne snage uključuju operativno osoblje koje ustupaju države članice. Da bi države članice mogle ustupiti takvo osoblje, primjereno je uspostaviti financijski sustav za potporu razvoja relevantnih ljudskih resursa.
                  
               
                     (3)
                  
                  
                     Financijska potpora trebala bi se pružati u obliku godišnjeg plaćanja državama članicama koje Agencija izvršava po isteku godine N. Agencija bi na zahtjev države članice trebala moći odobriti predujam prije isteka godine N.
                  
               
                     (4)
                  
                  
                     U članku 61. stavku 1. točkama (a), (b) i (c) Uredbe (EU) 2019/1896 utvrđene su formule za izračun godišnjeg plaćanja po različitim kategorijama operativnog osoblja stalnih snaga. Financijska potpora koja se dodjeljuje određuje se uglavnom prema opsegu sudjelovanja države članice u stalnim snagama ustupanjem osoblja iz kategorija 2 i 3. U sustav financijske potpore trebalo bi uključiti i mehanizam za nadoknadu, u određenim slučajevima, nacionalnim službama država članica iz kojih dolazi statutarno osoblje koje Agencija zapošljava („financiranje za kategoriju 1”).
                  
               
                     (5)
                  
                  
                     Formule za izračun godišnjeg plaćanja trebale bi se temeljiti na referentnom iznosu utvrđenom u članku 61. stavku 2. Uredbe (EU) 2019/1896.
                  
               
                     (6)
                  
                  
                     Radi pojednostavnjenja i učinkovite koordinacije, svaka država članica trebala bi imenovati jedno središnje nacionalno tijelo odgovorno za upravljanje financijskom potporom. Kao središnje nacionalno tijelo država članica može imenovati i nacionalnu kontaktnu točku imenovanu u skladu s člankom 13. Uredbe (EU) 2019/1896.
                  
               
                     (7)
                  
                  
                     Kako bi se olakšala priprema zahtjeva za plaćanje Agencija bi državama članicama trebala dostaviti relevantne informacije, konkretno informacije o referentnim iznosima i broju osoba iz nacionalnih službi koje je Agencija zaposlila.
                  
               
                     (8)
                  
                  
                     Za nadoknadu ulaganja državâ članicâ u obuku novog osoblja kojim se zamjenjuje osoblje ustupljeno Agenciji, Agencija bi trebala uzimati u obzir samo osoblje koje je svoj institucionalni odnos s predmetnim nacionalnim tijelima trajno okončalo ili suspendiralo tijekom razdoblja zaposlenja u Agenciji.
                  
               
                     (9)
                  
                  
                     Za ispunjenje uvjeta financiranja za operativno osoblje kategorije 2, stvarno povećanje ukupnog broja osoblja nacionalnog nadzora državne granice trebalo bi utvrditi usporedbom sa stanjem na dan 30. travnja 2019. tj. neposredno nakon što su Europski parlament i Vijeće postigli politički dogovor o tekstu koji je postao Uredba (EU) 2019/1896. Pri izračunu bi trebalo uzeti u obzir ukupan broj osoblja svih glavnih tijela koja sustavno doprinose stalnim snagama europske granične i obalne straže upućivanjem ili, u slučaju tijela koja imaju širi mandat od operativnih aktivnosti Agencije koje provode stalne snage, osoblje relevantnih entiteta unutar tih tijela koji doprinose upućivanjem.
                  
               
                     (10)
                  
                  
                     Države članice trebale bi uspostaviti mehanizme i postupke kako bi se izbjegle nepravilnosti i prevare unutar sustava financijske potpore. Kako bi se u najvećoj mogućoj mjeri ograničilo administrativno opterećenje i s tim povezani troškovi, za te postupke i mehanizme trebala bi se provesti ciljana procjena rizika.
                  
               
                     (11)
                  
                  
                     Da bi se državama članicama pomoglo da se pripreme za ustupanje osoblja stalnim snagama, važno je da financijska potpora bude stvarno dostupna što je prije moguće. Stoga bi ova Odluka trebala stupiti na snagu već dan nakon objave u Službenom listu Europske unije.
                  
               
                     (12)
                  
                  
                     Ova Odluka predstavlja razvoj odredaba schengenske pravne stečevine u kojima Irska ne sudjeluje, u skladu s Odlukom Vijeća 2002/192/EZ (2); Irska stoga ne sudjeluje u donošenju ove Odluke te ona za nju nije obvezujuća niti se na nju primjenjuje.
                  
               
                     (13)
                  
                  
                     U pogledu Islanda i Norveške ova Odluka predstavlja razvoj odredaba schengenske pravne stečevine u smislu Sporazuma između Vijeća Europske unije i Republike Islanda i Kraljevine Norveške o pridruživanju tih država provedbi, primjeni i razvoju schengenske pravne stečevine, koje pripadaju području iz članka 1. točke A Odluke Vijeća 1999/437/EZ (3).
                  
               
                     (14)
                  
                  
                     U pogledu Švicarske ova Odluka predstavlja razvoj odredaba schengenske pravne stečevine u smislu Sporazuma između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine, koje pripadaju području iz članka 1. točke A Odluke Vijeća 1999/437/EZ u vezi s člankom 3. Odluke Vijeća 2008/146/EZ (4).
                  
               
                     (15)
                  
                  
                     U pogledu Lihtenštajna ova Odluka predstavlja razvoj odredaba schengenske pravne stečevine u smislu Protokola između Europske unije, Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazumu između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine, koje pripadaju području iz članka 1. točke A Odluke Vijeća 1999/437/EZ u vezi s člankom 3. Odluke Vijeća 2011/350/EU (5).
                  
               
                     (16)
                  
                  
                     Ova je Odluka akt koji se temelji na schengenskoj pravnoj stečevini ili je na drugi način s njom povezan, u smislu članka 3. stavka 1. Akta o pristupanju iz 2003., članka 4. stavka 1. Akta o pristupanju iz 2005. odnosno članka 4. stavka 1. Akta o pristupanju iz 2011.
                  
               
                     (17)
                  
                  
                     Mjere predviđene ovom Odlukom u skladu su s mišljenjem Odbora za europsku graničnu i obalnu stražu,
                  
               DONIJELA JE OVU ODLUKU:
         POGLAVLJE 1.
         
            OPĆE ODREDBE
         
         
            Članak 1.
            Definicije
            Za potrebe ove Odluke, primjenjuju se sljedeće definicije:
            
                        (1)
                     
                     
                        „korekcijski koeficijent” znači postotak koji se primjenjuje pri izračunu plaća pripadnika izaslanog osoblja radi prilagodbe zbog razlika u cijenama robe široke potrošnje i usluga u mjestu zaposlenja u usporedbi s baznim gradom, prema podacima Eurostata (6);
                     
                  
                        (2)
                     
                     
                        „godina N” znači godina od 1. siječnja do 31. prosinca u kojoj država članica treba ispuniti uvjete utvrđene u članku 61. stavku 3. Uredbe (EU) 2019/1896 kako bi imala pravo na financijsku potporu;
                     
                  
                        (3)
                     
                     
                        „godišnje plaćanje” znači plaćanje predmetnoj državi članici koje Agencija izvršava po isteku godine N;
                     
                  
                        (4)
                     
                     
                        „predujam” znači plaćanje predmetnoj državi članici koje Agencija izvršava prije kraja godine N i prije godišnjeg plaćanja;
                     
                  
                        (5)
                     
                     
                        „ukupni broj osoblja nacionalnog nadzora državne granice” znači ukupni broj osoblja posebnih entiteta unutar glavnih nacionalnih tijela ili, ako je primjenjivo, svih glavnih nacionalnih tijela koja sustavno doprinose stalnim snagama europske granične i obalne straže upućivanjima u skladu s člankom 56. Uredbe (EU) 2019/1896.
                     
                  
         
            Članak 2.
            Informacije koje dostavlja Agencija
            
               1.   Agencija državama članicama dostavlja informacije o referentnim iznosima po državi članici za tu godinu, uzimajući u obzir odgovarajući korekcijski koeficijent, najkasnije do 31. siječnja godine N.
            
            
               2.   Za izračun referentnih iznosa Agencija uzima u obzir najnovije dostupne relevantne iznose plaće člana ugovornog osoblja funkcijske skupine III., razreda 8., 1. stupnja, prilagođene primjenom korekcijskog koeficijenta.
            
         
         
            Članak 3.
            Aranžmani u državama članicama
            
               1.   Svaka država članica imenuje jedno središnje nacionalno tijelo odgovorno za upravljanje financijskom potporom u skladu s člankom 61. Uredbe (EU) 2019/1896. Država članica obavješćuje Agenciju o imenovanom središnjem nacionalnom tijelu prije zahtjeva za prvo plaćanje u skladu s člankom 5. stavkom 1., člankom 6. stavkom 1. ili člankom 15. stavkom 2.
            
            
               2.   Središnje nacionalno tijelo odgovorno je za:
               
                           (a)
                        
                        
                           suradnju s Agencijom u praćenju važećih uvjeta utvrđenih u članku 61. stavku 3. Uredbe (EU) 2019/1896;
                        
                     
                           (b)
                        
                        
                           dostavu Agenciji svih relevantnih informacija za upravljanje financijskom potporom iz članka 61. Uredbe (EU) 2019/1896;
                        
                     
                           (c)
                        
                        
                           upravljanje pitanjima povezanima s plaćanjem financijske potpore, uključujući zahtjeve Agenciji za predujam te plaćanje i primanje odgovarajućih plaćanja od Agencije;
                        
                     
                           (d)
                        
                        
                           preraspodjelu plaćanjâ nacionalnim tijelima razmjerno broju osoblja koje su ustupila stalnim snagama, ako je to predviđeno nacionalnim aranžmanima.
                        
                     
         
         
            Članak 4.
            Valuta
            Financijska potpora isplaćuje se u eurima.
         
         POGLAVLJE 2.
         
            DETALJNI ARANŽMANI ZA PLAĆANJA
         
         
            Članak 5.
            Detaljni aranžmani za godišnje plaćanje
            
               1.   Država članica može zatražiti godišnje plaćanje između 1. siječnja i 30. lipnja godine N + 1.
            
            
               2.   Godišnje plaćanje izvršava se ako su u godini N ispunjeni uvjeti iz članka 61. stavka 3. Uredbe (EU) 2019/1896. Središnje nacionalno tijelo može zatražiti financijska sredstva za operativno osoblje kategorije 2 samo ako je predmetna država članica Agenciji dostavila potpuno izvješće za potrebe provjere iznosâ koje treba platiti u skladu s člankom 61. Uredbe (EU) 2019/1896.
            
            
               3.   Godišnje plaćanje uključuje jednu ili više sljedećih stavki:
               
                           (a)
                        
                        
                           iznose utvrđene u članku 61. stavku 1. točki (a) Uredbe (EU) 2019/1896 izračunate kao 100 % referentnog iznosa pomnoženog s brojem operativnog osoblja navedenim za godinu N + 2 za upućivanje u skladu s Prilogom II. Uredbi (EU) 2019/1896 („financiranje za kategoriju 2”);
                        
                     
                           (b)
                        
                        
                           iznose utvrđene u članku 61. stavku 1. točki (b) Uredbe (EU) 2019/1896 izračunate kao 37 % referentnog iznosa pomnoženog s brojem operativnog osoblja stvarno raspoređenog u skladu s člankom 57. unutar ograničenja utvrđenog u Prilogu III. i u skladu s člankom 58. unutar ograničenja utvrđenog u Prilogu IV., ovisno o slučaju („financiranje za kategorije 3 i 4”);
                        
                     
                           (c)
                        
                        
                           iznose utvrđene u članku 61. stavku 1. točki (c) Uredbe (EU) 2019/1896, izračunate kao jednokratno plaćanje 50 % referentnog iznosa pomnoženog s brojem operativnog osoblja koje je Agencija zaposlila kao statutarno osoblje a koje je napustilo nacionalnu službu („financiranje za kategoriju 1”).
                        
                     
         
         
            Članak 6.
            Detaljni aranžmani za isplatu predujma
            
               1.   Država članica može od Agencije zatražiti predujam za godinu N radi potpore razvoju ljudskih resursa prije izvršenja odgovarajućeg godišnjeg plaćanja. U zahtjevu moraju biti jasno navedene kategorije osoblja na koje se zahtjev odnosi. Za financiranje kategorije 2 zahtjev mora sadržavati dokaz odgovarajućeg stvarnog povećanja broja osoblja u skladu s predloškom utvrđenim u Prilogu II. Takav zahtjev može se podnijeti između 1. srpnja i 15. rujna godine N.
            
            
               2.   Agencija isplaćuje predujam ako su uvjeti iz članka 61. stavka 3. Uredbe (EU) 2019/1896 bili ispunjeni za razdoblje između 1. siječnja i datuma zahtjeva za predujam.
            
            
               3.   Minimalni iznos za koji se može podnijeti zahtjev za predujam jest 50 000 EUR.
            
         
         POGLAVLJE 3.
         
            DETALJNI ARANŽMANI FINANCIRANJA ZA KATEGORIJU 2
         
         
            Članak 7.
            Uvjeti financiranja za kategoriju 2
            
               1.   Financijska sredstva za kategoriju 2 za godinu N isplaćuju se samo ako se u državi članici kumulativno poveća ukupni broj osoblja nacionalnog nadzora državne granice zapošljavanjem novog osoblja u predmetnom razdoblju.
            
            
               2.   Povećanje ukupnog broja osoblja nacionalnog graničnog nadzora u predmetnoj državi članici izračunava se svake godine usporedbom broja osoblja na dan 31. prosinca godine N i broja osoblja na dan 30. travnja 2019. na dužnosti u relevantnim entitetima predmetnih tijela ili, ako je primjenjivo, svih glavnih nacionalnih tijela koja upućivanjem doprinose stalnim snagama.
            
            
               3.   Najkasnije do 29. studenoga 2020. država članica obavješćuje Agenciju o svojem ukupnom broju osoblja nacionalnog nadzora državne granice na dan 30. travnja 2019. koristeći predložak iz Priloga I.
            
         
         
            Članak 8.
            Praćenje važećih uvjeta financiranja za kategoriju 2
            
               1.   Država članica preko svojeg središnjeg nacionalnog tijela dostavlja ispunjen predložak iz Priloga II s relevantnim informacijama koje potvrđuju ispunjenje uvjetâ financiranja za kategoriju 2 za godinu N. Agencija relevantne informacije provjerava u okviru procjene osjetljivosti u godini N + 1.
            
            
               2.   Države članice osiguravaju da dostavljene informacije budu potpune i dovoljno detaljne tako da se Agenciji omogući provjera ispunjenja uvjeta financiranja za kategoriju 2.
            
            
               3.   Središnjem nacionalnom tijelu se na njegov zahtjev mora omogućiti pristup relevantnoj dokumentaciji u posjedu odgovarajućih nacionalnih tijela koja se može odnositi na upravljanje financijskom potporom u skladu s člankom 61. Uredbe (EU) 2019/1896.
            
         
         
            Članak 9.
            Povrat predujma za kategoriju 2
            
               1.   Prilikom podnošenja zahtjeva za godišnje plaćanje država članica obavješćuje Agenciju je li ukupno stvarno povećanje broja osoblja u godini N bilo manje od broja za koji je primila predujam u godini N.
            
            
               2.   Na temelju informacija dobivenih od država članica, nakon revizije, ili ako provjere u okviru procjene osjetljivosti provedene u godini N + 1 pokažu manje ukupno stvarno povećanje broja osoblja iz stavka 1., Agencija osigurava povrat iznosa koji odgovara toj razlici slanjem obavijesti o terećenju predmetne države članice. Agencija može u dogovoru s državom članicom odlučiti da neće tražiti povrat iznosa i u skladu s tim prilagoditi plaćanje naredne godine.
            
         
         POGLAVLJE 4.
         
            DETALJNI ARANŽMANI FINANCIRANJA ZA KATEGORIJE 3 I 4
         
         
            Članak 10.
            Uvjeti financiranja za kategorije 3 i 4
            
               1.   Iznosi za financiranje za kategorije 3 i 4 isplaćuju se u cijelosti prema broju članova osoblja koji su stvarno raspoređeni u razdoblju od 120 uzastopnih ili neuzastopnih dana tijekom godine N.
            
            
               2.   Za upućivanja u trajanju kraćem ili duljem od 120 dana, financiranje za kategorije 3 i 4 izračunava se proporcionalno na temelju referentnog razdoblja od 120 dana.
            
            
               3.   Taj proporcionalni izračun temelji se na obračunskoj jedinici ekvivalentnoj upućivanju jednog člana tima na jedan dan u bilo koju operativnu aktivnost stalnih snaga, uključujući i potrebne dane putovanja.
            
         
         
            Članak 11.
            Praćenje važećih uvjeta financiranja za kategorije 3 i 4
            Agencija provjerava jesu li ispunjeni uvjeti financiranja za kategorije 3 i 4 na temelju vlastitih operativnih podataka o upućivanju stalnih snaga.
         
         
            Članak 12.
            Uvjeti financiranja za tehničko osoblje
            
               1.   Ako upućivanje tehničkog osoblja iznimno premaši maksimalni nacionalni doprinos utvrđen u Prilogu III. Uredbi (EU) 2019/1896, financijska potpora isplaćuje se pod uvjetom da je tehničko osoblje upućeno u skladu s člankom 57. te uredbe tijekom godine N.
            
            
               2.   Za upućivanja u trajanju kraćem ili duljem od 120 dana, financiranje za tehničko osoblje izračunava se proporcionalno kako je utvrđeno u članku 10. stavku 3.
            
         
         
            Članak 13.
            Praćenje važećih uvjeta financiranja za tehničko osoblje
            Agencija provjerava jesu li ispunjeni uvjeti koji se odnose na tehničko osoblje na temelju vlastitih operativnih podataka o stvarnim upućivanjima u skladu s člankom 57. Uredbe (EU) 2019/1896.
         
         POGLAVLJE 5.
         
            DETALJNI ARANŽMANI FINANCIRANJA ZA KATEGORIJU 1
         
         
            Članak 14.
            Uvjeti financiranja za kategoriju 1
            
               1.   Agencija obavješćuje središnje nacionalno tijelo o osoblju koje je napustilo nacionalne službe te države i koje je stupilo u službu Agencije u godini N.
            
            
               2.   Prije obavješćivanja središnjeg nacionalnog tijela Agencija od dotičnog osoblja dobiva potvrdu da su trajno okončali ili suspendirali svoj institucionalni odnos s predmetnim nacionalnim tijelima.
            
            
               3.   Informacije iz stavka 1. Agencija je dužna dostaviti do 31. siječnja godine N + 1, anonimizirano, tako što predmetnom nacionalnom tijelu navede broj osoblja koje ispunjava uvjet iz stavka 2.
            
         
         POGLAVLJE 6
         
            ZAVRŠNE ODREDBE
         
         
            Članak 15.
            Posebni aranžmani za 2020.
            
               1.   Agencija obavješćuje države članice o njihovim referentnim iznosima za 2020., uzimajući u obzir odgovarajuće korekcijske koeficijente, do 12. studenoga 2020.
            
            
               2.   Države članice mogu zatražiti predujam do 15. studenoga 2020. pod uvjetom da su obavijestile Agenciju o svojem ukupnom broju osoblja nacionalnog nadzora državne granice na dan 30. travnja 2019., u skladu s člankom 7. stavkom 3.
            
         
         
            Članak 16.
            Stupanje na snagu
            Ova Odluka stupa na snagu sljedećeg dana od dana objave u Službenom listu Europske unije.
         
         
            Sastavljeno u Bruxellesu 26. listopada 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 295, 14.11.2019., str. 1.
         
         
            (2)  Odluka Vijeća 2002/192/EZ od 28. veljače 2002. o zahtjevu Irske za sudjelovanje u pojedinim odredbama schengenske pravne stečevine (SL L 64, 7.3.2002., str. 20.).
         
            (3)  Odluka Vijeća 1999/437/EZ od 17. svibnja 1999. o određenim aranžmanima za primjenu Sporazuma sklopljenog između Vijeća Europske unije i Republike Islanda i Kraljevine Norveške o pridruživanju tih dviju država provedbi, primjeni i razvoju schengenske pravne stečevine (SL L 176, 10.7.1999., str. 31.).
         
            (4)  Odluka Vijeća 2008/146/EZ od 28. siječnja 2008. o sklapanju, u ime Europske zajednice, Sporazuma između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine (SL L 53, 27.2.2008., str. 1.).
         
            (5)  Odluka Vijeća 2011/350/EU od 7. ožujka 2011. o sklapanju Protokola između Europske unije, Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazumu Europske unije, Europske zajednice i Švicarske Konfederacije o pristupanju Švicarske Konfederacije provedbi, primjeni i razvoju schengenske pravne stečevine, u vezi s ukidanjem kontrola na unutarnjim granicama i kretanju osoba, u ime Europske unije (SL L 160, 18.6.2011., str. 19.).
         
            (6)  Https://ec.europa.eu/eurostat/web/civil-servants-remuneration/correction-coefficients.
      
      
         
            PRILOG I.
            Ukupan broj osoblja nacionalnog graničnog nadzora na dan 30. travnja 2019. u glavnim tijelima koja sustavno doprinose stalnim snagama europske granične i obalne straže upućivanjima i/ili, ako je to primjenjivo, u relevantnim entitetima unutar tijela koja doprinose upućivanjem u skladu s člankom 56. Uredbe (EU) 2019/1896
            
                        Tijela koja sustavno doprinose stalnim snagama europske granične i obalne straže (engl. „European Border and Coast Guard”, EBCG) upućivanjima i/ili entiteti koji doprinose, a pripadaju tijelima koja imaju širi mandat od operativnih aktivnosti Agencije koje se provode uz potporu stalnih snaga
                     
                     
                        Entitet unutar tijela koje ima širi mandat od operativnih aktivnosti Agencije koje se podupiru putem stalnih snaga
                     
                     
                        Broj članova osoblja aktivnog na dan 30. travnja 2019. u tijelima koja sustavno doprinose stalnim snagama europske granične i obalne straže upućivanjima i/ili broj članova osoblja u relevantnim entitetima koji doprinose, a pripadaju tijelima koja imaju širi mandat od operativnih aktivnosti Agencije koje se provode uz potporu stalnih snaga
                     
                  
                        
                           [NAZIV]
                        
                     
                     
                        
                           [entitet unutar tijela, ako je primjenjivo]
                        
                     
                     
                         
                     
                  
                        
                           [NAZIV]
                        
                     
                     
                        
                           [entitet unutar tijela, ako je primjenjivo]
                        
                     
                     
                         
                     
                  
                         
                     
                     
                        Ukupni broj:
                     
                     
                         
                     
                  
      
      
         
            PRILOG II.
            Obrazac zahtjeva za plaćanje za kategoriju 2
            
                        Tijelo/entitet koje/koji doprinosi stalnim snagama
                     
                     
                        Broj članova osoblja stvarno zaposlenog na dan 30. travnja 2019.
                     
                     
                        Godina 2020.
                     
                     
                        Godina 2021.
                     
                     
                        Godina 2022.
                     
                     
                        Godina 2023.
                     
                     
                        Godina 2024.
                     
                     
                        Godina 2025.
                     
                  
                        
                           [po relevantnom tijelu/entitetu države članice]
                        
                     
                     
                        
                           [ukupni broj]
                        
                     
                     
                        Maksimalni multiplikacijski faktor:
                     
                     
                        Maksimalni multiplikacijski faktor:
                     
                     
                        Maksimalni multiplikacijski faktor:
                     
                     
                        Maksimalni multiplikacijski faktor:
                     
                     
                        Maksimalni multiplikacijski faktor:
                     
                     
                        Maksimalni multiplikacijski faktor:
                     
                  
                         
                     
                     
                         
                     
                     
                         
                     
                     
                         
                     
                     
                         
                     
                     
                         
                     
                  
                        Broj novozaposlenih članova osoblja:
                     
                     
                        Broj novozaposlenih članova osoblja:
                     
                     
                        Broj novozaposlenih članova osoblja:
                     
                     
                        Broj novozaposlenih članova osoblja:
                     
                     
                        Broj novozaposlenih članova osoblja:
                     
                     
                        Broj novozaposlenih članova osoblja:
                     
                  
                         
                     
                     
                         
                     
                     
                         
                     
                     
                         
                     
                     
                         
                     
                     
                         
                     
                  
                        Umanjenja:
                     
                     
                        Umanjenja:
                     
                     
                        Umanjenja:
                     
                     
                        Umanjenja:
                     
                     
                        Umanjenja:
                     
                     
                        Umanjenja:
                     
                  
                         
                     
                     
                         
                     
                     
                         
                     
                     
                         
                     
                     
                         
                     
                     
                         
                     
                  
                        Ukupan broj osoblja:
                     
                     
                        Ukupan broj osoblja:
                     
                     
                        Ukupan broj osoblja:
                     
                     
                        Ukupan broj osoblja:
                     
                     
                        Ukupan broj osoblja:
                     
                     
                        Ukupan broj osoblja:
                     
                  
                         
                     
                     
                         
                     
                     
                         
                     
                     
                         
                     
                     
                         
                     
                     
                         
                     
                  
                        Stvarno povećanje:
                     
                     
                        Stvarno povećanje:
                     
                     
                        Stvarno povećanje:
                     
                     
                        Stvarno povećanje:
                     
                     
                        Stvarno povećanje:
                     
                     
                        Stvarno povećanje:
                     
                  
                         
                     
                     
                         
                     
                     
                         
                     
                     
                         
                     
                     
                         
                     
                     
                         
                     
                  
                        Prihvatljivo za plaćanje:
                     
                     
                        Prihvatljivo za plaćanje:
                     
                     
                        Prihvatljivo za plaćanje:
                     
                     
                        Prihvatljivo za plaćanje:
                     
                     
                        Prihvatljivo za plaćanje:
                     
                     
                        Prihvatljivo za plaćanje:
                     
                  
                         
                     
                     
                         
                     
                     
                         
                     
                     
                         
                     
                     
                         
                     
                     
                         
                     
                  
                         
                     
                     
                         
                     
                     
                         
                     
                     
                         
                     
                     
                         
                     
                     
                         
                     
                  
                        
                           [Država članica]
                        
                     
                     
                        
                           [ukupni broj]
                        
                     
                     
                        [ukupni broj]
                     
                     
                        [ukupni broj]
                     
                     
                        [ukupni broj]
                     
                     
                        [ukupni broj]
                     
                     
                        [ukupni broj]
                     
                     
                        [ukupni broj]
                     
                  
               Objašnjenje obrasca zahtjeva za plaćanje za kategoriju 2
            
            „Maksimalni multiplikacijski faktor” je prag koji se primjenjuje u godini N na temelju broja članova operativnog osoblja koje država članica ustupa stalnim snagama europske granične i obalne straže dugoročnim upućivanjem u godini N + 2 u skladu s Prilogom II. Uredbi (EU) 2019/1896;
            „Novozaposleno osoblje” je broj novozaposlenih članova osoblja u tijelima koja sustavno doprinose stalnim snagama europske granične i obalne straže upućivanjima i/ili u relevantnim entitetima koji doprinose, a pripadaju tijelima koja imaju širi mandat od operativnih aktivnosti Agencije koje se provode uz potporu stalnih snaga;
            „Umanjenja” je broj članova osoblja koji su u godini N napustili tijela koja sustavno doprinose stalnim snagama europske granične i obalne straže upućivanjima i/ili entitete koji doprinose, a pripadaju tijelima koja imaju širi mandat od operativnih aktivnosti Agencije koje se provode uz potporu stalnih snaga;
            „Ukupni broj osoblja” je ukupni broj članova osoblja aktivnog na dan 31. prosinca godine N;
            „Stvarno povećanje” je razlika između broja članova osoblja aktivnog 31. prosinca godine N i broja članova osoblja aktivnog na dan 30. travnja 2019. (početna vrijednost);
            „Prihvatljivo za plaćanje” je ukupni broj članova osoblja aktivnog na dan 31. prosinca godine N umanjen za broj članova osoblja aktivnog na dan 30. travnja 2019. (početna vrijednost), ograničen maksimalnim multiplikacijskim faktorom relevantnim za tu godinu.